Samskipandi eind skal tryggja Breksáttmálan í verki Samskipandi eindin skal tryggja, at sáttmáli sameindu tjóða um rættindi hjá einstaklingum, sum bera brek–Breksáttmálin–virkar í verki á øllum økjum. Hvørt landsstýrisfólk hevur ábyrgd av, at Breksáttmálin er settur í verk á sínum øki og hevur tilnevnt lim í samskipandi eindina, sum hevði sín fyrsta fund í morgun. Landsstýrisfólkini eru á einum máli um, at tað er av stórum týdningi, at hetta arbeiðið verður samskipað millum ráðini, so allir okkara borgarar fáa eins góðar sømdir og møguleikar at taka lut í dagsins samfelag. Yvirskipaða endamálið við samskipandi eindini er at tryggja samanhang í brekpolitisku ætlanum landsstýrisins. Samskipandi eindin fer at umrøða forðingar í samfelagnum hjá fólki, ið bera brek at virka á jøvnum føti við onnur, eins og eindin fer at taka upp brekpolitiskar spurningar við áhugafelagsskapir og onnur viðkomandi. Uppgávan hjá limunum í samskipandi eindini er at tryggja, at politikkir, skipanir og reglur o. a. á teirra øki eru í samsvari við Breksáttmálan. Samstundis fer samskipandi eindin at orða eina brekpolitiska virkisætlan fyri Føroyar, ið fevnir um øll rættindi og týðandi øki, sum sáttmálin fevnir um. Limirnir í samskipandi eindini eru: Páll Holm Johannesen, Løgmansskrivstovan, Egon Joensen, Fíggjarmálaráðið, Hanna í Horni, Uttanríkis- og vinnumálaráðið, Andras Marr Poulsen, Fiskimálaráðið, Frida Poulsen, Mentamálaráðið, Kristianna Larsen á Lofti, Heilsu- og innlendismálaráðið, Barbara Álvsdóttir Thomsen, Samferðslumálaráðið, Jákup Andrias Kristiansen og Jeanette Ellefsen Blaasvær, sum eisini er forkvinna, Almannamálaráðið.